كشف عبد الرحمان المعروفي، مدير معهد باستور المغرب، والمختص فعلم الأوبئة والصحة العامة، أنه من الطبيعي حالات الإصابة بكورونا تزاد، حيت عدد التحاليل اللي تدارت ارتفع، لكن من بعد عدد الإصابات غادي يهبط تدريجيا حيت غيتم الكشف على كلشي، وماغادي يبقى والو. المعروفي تكلم، فندوة عن بعد على “مايكروسوفت تيم” نظمها المعهد حول “الكشف المخبري عن فيروس كورونا: الوسيلة والغاية”، على 3 مراحل اعتمدها المغرب باش يرفع عدد التحاليل، وهي المرحلة بداية الكشف عن المخالطين اللي بدات منتصف أبريل، وإجراء الاختبارات فالمصانع والوحدات الصناعية اللي دبات ف24 أبريل، ثم بداية إجراء الكشفات فالشركات ف3 يونيو. وقال أن هذشي مكن المغرب من تقليص عدد الوفيات وعدد الناس اللي ممكن يتصابو بمضاعفات مرضية خطيرة، لأن الكشف ولا كيدار للناس بكري، وحالات الشفاء ارتفعات. من جهتو، أكد شكيب النجاري، رئيس جامعة محمد السادس لعلوم الصحة وخبير علم الأوبئة، أن رفع عدد التحاليل مع فرض الحجر الصحي كيهرس سلسلة انتسار الفيروس اللي كينتشر بسرعة عبر القطيرات التنفسية وملامسة الأسطح الملوثة، على اعتبار ان العدوى تنتقل حتى بدون وجود أعراض، ومحاصرة الفيروس بهذ الطريقة هي الحل. ووضح النجاري، فداخلتو خلال الندوة: “ماحد كنزيدو من الكشف فمرحلة مبكرة وكنلتازمو بالحجر والتعليمات الوقائية، ماحد النسبة المئوية ديال الحالات وعددها شحال ما كثار كيرجع كيضعاف، وكيف كنقولو الكشف بكري بالذهب مشري”. وتكلم النجاري على أهمية اختبار PCR للكشف على الفيروس ونجاعتو، كيف قال أن المغرب عندو القدرة كذلك باش يدير تحاليل على الأجسام المضادة واش ديجا تقاسو، باش يعرف حتى شحال دالناس كانو تقاسو بالفيروس من قبل وبراو”، على حساب كلامو. 
فندوة علمية عن بعد.. مدير معهد باستور: المغرب اعتمد 3 مراحل باش يرفع عدد التحاليل.. وهذشي علاش عدد الوفيات والحالات الخطيرة قلال